Šiuolaikinė suaugusiųjų muzika
Šiuolaikinė suaugusiųjų muzika (angl. Adult contemporary music, dažnai trumpinama į AC) – viena iš populiariosios muzikos formų, skirta groti radijo stotyse. Gali varijuoti nuo septintojo dešimtmečio vokalinės muzikos ir aštuntojo dešimtmečio lengvojo roko iki šių dienų baladžių su soul, pop, roko ar lengvo klausymo muzikos elementais. Galima sakyti, tai lengvojo klausymo ir roko muzikos tąsa su poprokui būdingais pokyčiais. Dėl savo paprastumo, lengvumo, švelnumo ir akcentuojamo tarpusavio garsų harmoningumo, sugeba lengvai patraukti radijo klausytojo dėmesį ir veikti kaip fone grojanti neblaškanti muzika. Šiai muzikai parenkama tematika taipogi nėra kompleksiška, iš esmės skamba romantiškais sentimentais apipinti tekstai, su standartiška pakaitomis einančia posmo ir priedainio struktūra. Dažniausiai naudojami akustiniai instrumentai, tarp jų – gitaros, saksofonas ar klavišiniai, kartais lydimi orkestrinės aranžuotės. Bėgant metams, dažniau imti naudoti sintezatoriai. Šiai suaugusiems priskirtai muzikai nebūdingi jaunesnei ar paauglių auditorijai artimi hip hop'o ar dance-pop žanrai, todėl šiuolaikinės suaugusiųjų muzikos radijo stotys nuo jų atsiriboja. Nuo pat septintojo dešimtmečio buvo taikomasi į brandesnio amžiaus klausytojus, kurie ir padėjo išlaikyti šio radijo formato populiarumą. Pastaruoju metu plinta praktika groti senesnius kūrinius, kurie netgi niekada neužėmė reikšmingų pozicijų pardavimuose.